Արտակ Ոսկանյան

Արտակ (Էռնեստ) Սուրենի Ոսկանյան (), հայ բանաստեղծ, թարգմանիչ, ԽՍՀՄ գրողների միության անդամ (1969)։

Կենսագրություն 
1962 թվականին ավարտել է ՀՊՄԻ ֆիզմաթ ֆակուլտետի ֆիզիկայի բաժինը։ Երկու տարի որպես ուսուցիչ աշխատել է Հոկտեմբերյանի շրջանի Նալբանդյան գյուղում։ 1964-1967 թվականներին աշխատել է «Գիտություն և տեխնիկա» ամսագրի խմբագրությունում որպես ֆիզմաթ գիտությունների բաժնի վարիչ։ Կարճ ժամանակով վարել է «Գարուն» ամսագրի գիտության բաժինը։ 1967-1970 թվականներին եղել է «Մաթեմատիկան և ֆիզիկան դպրոցում» հանդեսի խմբագիրը, միաժամանակ սովորել է Երևանի Խաչատուր Աբովյանի անվան հայկական մանկավարժական ինատիտուտի ասպիրանտուրայում (տեսական ֆիզիկայի գծով)։ 1970-1974 թվականներին աշխատել է Հայկական հանրագիտարանի ֆիզմաթ և քիմիայի գիտաճյուղային  խմբագրության վարիչ, 1974-1979 թվականներին՝ գլխավոր խմբագրի տեղակալ, 1976 թվականի հունիսից մինչև դեկտեմբերը եղել է ԽՍՀՄ գրական ֆոնդի հայկական բաժանմունքի տնօրենը։ 1977 թվականի օգոստոսի 19-ից վերստին նշանակվել է Հայկական սովետական հանրագիտարանի գլխավոր խմբագրի տեղակալ։ 1979 թվականի հունիսից աշխատում է «Սովետական գրող» հրատարակչությունում որպես մանկապատանեկան գրականության բաժնի գլխավոր խմբագրի տեղակալ։ 1990 թվականից՝ «Անահիտ», 2006 թվականից՝ «Օքրո Օքրոյան» հրատարակչությունների տնօրեն, միաժամանակ՝ 1998-2001 թվականներին՝ «Աստվածաշնչային լիգա» քրիստոնեական կազմակերպության փոխտնօրեն, 2003 թվականից՝ Օքրո Օքրոյանի անվան գրական հիմնադրամի նախագահ։

Ստեղծագործություններ 
Լույս է ընծայել «Կաթն ծիր» (1967), «Կարճ միացում» (1980), «Կարոտի կայծ» (1985), «Ընտրանի » (2006) ժողովածուները, «Աշխարհի արարումը» (1998), «Սև գույնը» (2003) պոեմները, «Թզուկը» (2003), «Գույների հեղեղը» (2003, երկուսն էլ՝ մանկական բանաստեղծությունների ժողովածու), «Երկնային Թումանյանը» (2006, ընտրությունը, առաջաբանը և վերլուծությունները՝ Ոսկանյանի), «Ռիչարդն ընդդեմ Ռիչարդի» (2006, թատերագիտական Էսսե) գործերը։ Կատարել է թարգմանություններ վրացերենից և ռուսերենից։

Մատենագիտություն

Գրքեր 
 Կաթն-ծիր (բանաստեղծություններ), Երևան, «Հայաստան», 1967, 66 էջ։
 Կարճ միացում, Երևան, «Սովետական գրող», 1980, 267 էջ։
Սև գույնը։ Ամրոց գրուպ, 2003, 14 էջ։
Պատմություններ ֆիզիկայի մասին։ Դպրոցական միջին տարիքի երեխաների համար։ Ամրոց գրուպ, 2003, 80 էջ։

Մամուլ 
 Բանաստեղծություններ («Երեկոյացավ...», Իրերս, Իմ գլուխը, Իմ ոտքերը, «Ամաղուի երկնահարկի եկեղեցի...», «Մայթերի լայնքով, երկայնքով մայթերի...»): «Գարուն», 1967, № 2, էջ 43-44։

Ծանոթագրություններ 

Հայ բանաստեղծներ
Հայ թարգմանիչներ
1938 ծնունդներ
Ապրիլի 30 ծնունդներ
ՀՊՄՀ շրջանավարտներ
Ռուսերենից հայերեն թարգմանիչներ
Վրացերենից հայերեն թարգմանիչներ
ԽՍՀՄ գրողների միության անդամներ
ԽՄԿԿ անդամներ